Alvar Aaltoa postikortteina Jyväskylässä - Savon Sanomat
Kulttuuri 01.04.2011 16:09
Alvar Aaltoa postikortteina Jyväskylässä
Jyväskylässä voi nyt tutustua Alvar Aalto -aiheiseen postikorttinäyttelyyn. Mukana on parisataa korttia. Niiden aiheina ovat Aallon rakennukset eri vuosikymmeniltä sekä hänen suunnittelemansa valaisimet, huonekalut ja lasiesineet.
Kortit ovat peräisin helsinkiläisen Keijo Polónin kokoelmasta, jota hän on kartuttanut jo vuosikymmeniä. Hänellä on Aalto-aiheisia postikortteja noin 350-400 kappaletta. Kokoelman vanhin kortti on peräisin arviolta 1910-20-luvulta, uusimmat taas 2000-luvulta.
Keräilijän mielestä mielenkiintoisin kortti on kuva Kouvolan varuskunnan pääportista, joka valmistui vuonna 1923. Alvar Aalto sai portin suunniteltavakseen suorittaessaan varuskunnassa asepalvelusta.
Näyttely on esillä Jyväskylän Alvar Aalto -museossa huhtikuun 24. päivään asti.